અમદાવાદ , 21 ઓક્ટોબર : ટ્રસ્ટ રિસર્ચ એડવાઇઝરી - ટીઆરએ દ્વારા પ્રકાશિત એક રિપોર્ટ અનુસાર ભારતની સૌથી વધુ આકર્ષક બ્રાન્ડ્સ ( મોસ્ટ એટ્રેક્ટિવ બ્રાન્ડ્સ 2013 - એમએબી - 2013 ) અનુસાર કંપનીઓના પ્રદર્શનને દર્શાવવામાં આવ્યું છે . આ રિપોર્ટ અનુસાર દેશની 200 સૌથી વધારે આકર્ષિત કન્ઝ્યુમર બ્રાન્ડ્સમાં ગુજરાતની પાંચ કંપનીઓ એટલે કે બ્રાન્ડ્સનો સમાવેશ થાય છે . આ રિસર્ચ કોઇપણ બ્રાન્ડમાં 36 પ્રકારના આકર્ષણપણાના આધારે 16 શહેરોના 2505 ઉપભોક્તાઓ પર કરવામાં આવેલા સર્વેક્ષણને આધારે તૈયાર કરવામાં આવ્યો છે . આ રિપોર્ટ અનુસાર ગુજરાતની જે 5 બ્રાન્ડનો સમાવેશ થાય છે તેમાં અમૂલ , અરવિંદ મિલ , અજંતા ક્લોક , નિરમા અને બાલાજીનો સમાવેશ થાય છે . આ અંગે રિપોર્ટ તૈયાર કરનાર ટ્ર્સ્ટ રિસર્ચ એડવાઇઝરીના સીઇઓ ચંદ્રમૌલીએ જણાવ્યું કે " ગુજરાતની પ્રજા વેપાર માટે જાણીતી છે . અહીં ઘણા ઉદ્યોગસાહસિકો છે . હીરાથી ડેરી ઉદ્યોગ અને ઉત્સવોથી રાજકારણ સુધી ગુજરાત મહત્વની ભૂમિકા ભજવી રહ્યું છે . ગુજરાતની અનેક બ્રાન્ડ ગુજરાત પુરતી સીમિત રહેવાને બદલે ભારતભરમાં આકર્ષણનું કેન્દ્ર બની છે . "